DA Den Europæiske Unions Tidende C 284/12

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 284/08)

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»SABINA«

EF-Nr.: IT-0117-1511-26.10.2004

BGB ( ) BOB ( X )

1. Afsnit i varespecifikationen, som berøres af ændringen

— Produktets betegnelse — Beskrivelse af produktet — Geografisk område — Bevis for oprindelse — Fremstillingsmetode — Tilknytning — Mærkning — Krav i nationale bestemmelser — Andet (angives nærmere)

2. Type ændring

— Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Beskrivelse

I artikel 6 i varespecifikationen angående forbrugsegenskaber for Sabina-olie BOB beskrives produktets egenskaber og særligt farven (gulgrøn med gyldne toner), smagen, der kan være skarp, når olien er helt frisk og det højeste totale syreindhold på 0,6 g/100 g. Men frem for alt tilføjes nye parametre, der ikke var indeholdt i den registrerede varespecifikation, men som er væsentlige for karakterisering af en olie: medianen for egenskaben frugtagtig og medianen af mangler, peroxidtallet og procentdelen af oliesyre.

Dermed er de generelle referencer, der udelukkende henviser til overholdelse af gældende lovgivning, blevet fjernet.

Derudover er artikel 6, tredje afsnit, der giver ministeriet ret til at anvende andre parametre til at karakterisere betegnelsen, blevet fjernet for at være i overensstemmelse med forordning (EF) nr. 510/2006.

3.2. Geografisk område

Eftersom det administrative område i den forhenværende kommune Mentana er blevet delt mellem kommunen Mentana og den nye kommune Fontenuova, har det været nødvendigt at tilføje kommunen Fontenuova til kommunerne i provinsen Rom, der er angivet i artikel 3, »Produktionsområde«. Den særlige benævnelse »forhenværende kommune Mentana (nu kommunerne Mentana og Fontenuova)« er derfor blevet indsat i den del af artikel 3, der omhandler afgrænsning af produktionsområdet. Tilføjelsen af Fontenuova udgør derfor ikke en udvidelse af området.

I artikel 3 i varespecifikationen er produktionsområdet blevet udvidet med et meget lille, nøje afgrænset område i kommunen Rom, der har samme jordbundstype og klima og samme tradition, som i det område, der allerede er angivet i den gældende varespecifikation. Der er blevet anmodet om ændring, fordi den gældende varespecifikation ikke tager højde for, at det historiske Sabina-område har samme miljømæssige og kulturelle forhold som olivenlundene i BOB-området Sabina.

3.3. Bevis for oprindelse

Eftersom varespecifikationen ikke indeholdt henvisninger til beviset for oprindelse og til kontrolforanstaltninger, er det hensigtsmæssigt at indføre artiklerne 3a og 6a om henholdsvis »Produktets oprindelse« og »Kontrolorgan«.

3.4. Fremstillingsmetode

I artikel 4 i den gældende varespecifikation, der angår »Dyrkningskarakteristika«, er det ottende afsnit blevet ændret ved at fjerne den sætning, der gav regionen Lazio ret til, efter samråd med beskyttelsesorganet (Consorzio di tutela), at fastsætte olivenhøstperioden, og det er i stedet blevet nøje præciseret, hvornår høsten og olieekstraktionen skal udføres hvert år (fra 1. oktober til 31. januar).

I artikel 4 i varespecifikationen tilføjes desuden vendingen »vanding er tilladt«.

I artikel 5 i den gældende varespecifikation, der angår »Fremgangsmåde ved oliefremstilling«, tilføjes ordene »vægtprocent« i slutningen af andet afsnit, da det ikke fremgår klart i den aktuelle sætning (»Olieudbyttet må ikke overstige 25 %«), at de 25 % refererer til oliens vægt i forhold til vægten på oliven.

I artikel 5 er tredje afsnit blevet fjernet, da det er en gentagelse, idet Sabina-oliens egenskaber er præciseret i den efterfølgende artikel 6.

3.5. Mærkning

I artikel 7 i varespecifikationen, der angår »Betegnelse og præsentation« af produktet, er afsnit 4 blevet fjernet, da det er en gentagelse af det foregående afsnit.

I artikel 7 angives det, med indsættelsen af et helt afsnit (det femte), mere detaljeret, og således klarere for forbrugeren, hvilke informationer, der skal angives på mærkningen af Sabina BOB. For at give forbrugeren klarere og tydeligere oplysninger og for at sikre produktets sporbarhed, er det også blevet obligatorisk, ud over produktionsåret (mere korrekt kaldet »produktionsperioden«), at angive løbenummeret udstedt af det bemyndigede certificeringsorgan på mærkningen. Da Sabina-olien i forbindelse med messer, udstillinger og andre begivenheder også kan distribueres i portionsposer, har det desuden været nødvendigt at præcisere, hvilke informationer der skal være angivet på sådanne pakninger, og der er derfor tilføjet det sidste afsnit i artikel 7.

I sjette afsnit i artikel 7, der angår de beholdere, som produktet pakkes i, er der tilføjet porcelæn, der er et materiale, som traditionelt anvendes til opbevaring af olie og til at sikre produktets holdbarhed.

3.6. Krav i nationale bestemmelser

I artikel 4 i den gældende varespecifikation, der angår »Dyrkningskarakteristika« er nogle afsnit blevet fjernet og/eller ændret:

— fjerde afsnit, der giver regionen Lazio mulighed for at tillade nye produktionsformer ud over dem, der allerede er nævnt i varespecifikationen, er blevet fjernet for at være i overensstemmelse med forordning (EF) nr. 510/2006

— i det syvende afsnit, der angår »samdyrket eller tilknyttet afgrøde«, er henvisningen til regionens ret til at kontrollere produktionen blevet fjernet for at være i overensstemmelse med forordning (EF) nr. 510/2006

— niende og tiende afsnit er blevet fjernet, da de begge gav regionen beføjelser på grundlag af italiensk lovgivning (D.M. nr. 573 af 4. november 1993 — lov nr. 169 af 5. februar 1992), der nu er ophævet.

Betegnelsen DOC »Denominazione di Origine Controllata«, der var baseret på tidligere italiensk lovgivning, er blevet erstattet forskellige steder i varespecifikationen (artikel 1, artikel 2, første afsnit samt artikel 3 og 6) med betegnelsen DOP »Denominazione di Origine Protetta«.

RESUMÉ

RÅDETS FORORDNING (EF) Nr. 510/2006

»SABINA«

EF-Nr.: IT-0117-1511-26.10.2004

BOB ( X ) BGB ( )

Dette resumé indeholder hovedelementerne af varespecifikationen til oplysning.

1. Medlemsstatens ansvarlige myndighed:

Navn: Ministero delle Politiche agricole e forestali Adresse: Via XX Settembre 20 I-00187 Rome Tlf. (39) 06 481 99 68 Fax (39) 06 420 131 26 E-mail: qtc3@politicheagricole.it

2. Sammenslutning:

Navn: Consorzio Sabina DOP — Consorzio per la tutela e la valorizzazione dell'olio a Denominazione di Origine Protetta della Sabina Adresse: Via Porta Monopoli, 2 Loc. Farfa I-02032 Fara in Sabina (RI) Tlf. (39) 06 697 924 01 Fax (39) 0765 94 30 889 E-mail: consorziosabinadop@cste-centroservizi.com Sammensætning: Producenter/forarbejdningsvirksomheder (X) Andet ( )

3. Produktets art:

Kategori 1.5 — Fedtstoffer (smør, margarine, olier, m.m.)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Sabina«

4.2. Beskrivelse:

På markedsføringstidspunktet har ekstra jomfru olivenolie Sabina BOB følgende egenskaber:

— farve: gulgrøn med gyldne toner

— lugt: frugtagtig

— smag: frugtagtig, rund og blød, ensartet, aromatisk, sød, bitter og skarp, når olien er helt frisk

— panelbedømmelse: medianen for egenskaben frugtagtig > 0 og medianen af mangler = 0

— det maksimale syreindhold udtrykt i vægtprocent oliesyre overstiger ikke 0,6 g per 100 g olie

— peroxidtal: ≤ 14 meq O2/kg

— mindste oliesyreindhold 68 %.

4.3. Geografisk område:

Produktionsområdet for den beskyttede oprindelsesbetegnelse »Sabina« ligger i provinserne Rom og Rieti. Disse provinser indbefatter hele eller dele af det administrative område i kommunerne og byerne nordøst for Rom og sydvest for Rieti. Hele dette område befinder sig øst for Tiber-floden.

4.4. Bevis for oprindelse:

Hver fase i produktionsprocessen kontrolleres af kontrolinstansen i pkt. 4.7 efter bestemmelserne i kontrolplanen, idet alle indgående og udgående produkter registreres. På denne måde og ved at opføre de pågældende marker, hvor dyrkningen foregår, producenterne, forarbejdningsvirksomhederne og pakkevirksomhederne i særlige registre, der føres af kontrolinstansen, samt ved at indberette mængden af producerede oliven og mængden af produceret, pakket og mærket olie til denne kontrolinstans, sikres produktets sporbarhed. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

4.5. Fremstillingsmetode:

Sabina BOB skal for mindst 75 procents vedkommende fremstilles af en eller flere af følgende olivensorter: Carboncella, Leccino, Raja, Pendolino, Frantoio, Moraiolo, Olivastrone, Salviana, Olivago og Rosciola. Der må indgå et maksimum på 25 % af andre olivensorter.

Kun olivenlunde med en kalkrig, løs, gennemtrængelig, tør, men ikke arid jord er egnede til produktion af Sabina ekstra jomfru olivenolie.

Beplantningsmønstre, dyrkningsformer og beskæringsmetoder skal følge de almindeligt anvendte metoder eller metoder, der ikke ændrer olivenens og oliens egenskaber. Vanding er tilladt med undtagelse af enhver form for drivning.

Den størst tilladte produktion af oliven i de særlige olivenlunde må ikke overstige 6 300 kg/ha. Ved samdyrkede eller tilknyttede afgrøder angår den størst tilladte produktion af oliven/ha det areal, der er beplantet med oliventræer.

Olivenhøsten og olieekstraktionen skal udføres i perioden mellem 1. oktober og 31. januar hvert produktionsår.

Olieekstraktionen og pakningen skal udføres inden for det område, der er nævnt i punkt 4.3.

4.6. Tilknytning:

Sabina-området består af et sydvendt bakkeområde, hvis kalkholdige, løse, gennemtrængelige og tørre jordbundssammensætning sikrer dræning, hvilket er en grundlæggende betingelse for produktets kvalitet.

Bakkerne er overvejende sydvendte, hvilket er en grundlæggende betingelse for en lysplante som oliventræer.

Sabina-området ligger i den sydligste del af olivendyrkningsområdet.

Selvom området regelmæssigt udsættes for naturkatastrofer som frost, giver forbindelsen mellem produktets finhed og det afgrænsede dyrkningsområde et produkt af høj kvalitet.

Der vedlægges en kopi af »Olivi e olio di Sabina«, som blev redigeret af Elaiopolio consorziale Sabino og trykt af R.E.D.A. i 1949 i forbindelse med »Sagra dell'olio« den 19. september samme år ved benediktinerklosteret i Farfa. Den indeholder vidnesbyrd og billedmateriale om anvendelsen af oprindelsesbetegnelsen »Sabina« på etiketter og emballage samt om anvendelsen af det registrerede varemærke og de første skridt mod beskyttelse af betegnelsen. Yderligere dokumenteret bevis på anvendelsen af betegnelsen »Sabina« kan findes i de mange festivaler, dedikerede til områdets berømte olieproduktion, der er blevet afholdt i årenes løb. Særligt huskes etiketterne fra olien produceret i Sabina, der blev udstillet under handelsmessen i Milano i 1926, og plakaten fra den første olivenolieudstilling i Sabina 31. maj 1959 i Palombara Sabina.

4.7. Kontrolorgan:

Navn: C.C.I.A.A. di Roma Adresse: Via Appia Nuova 218 I-00183 Rome Tlf. (39) 06 772 038 67 (39) 06 704 969 18 Fax (39) 06 520 824 93 E-mail: enzo.niri@rm.camcom.it

4.8. Mærkning:

Det må ikke tilføjes andre oplysninger end de udtrykkeligt tilladte til den beskyttede betegnelse »Sabina«, herunder adjektiverne fine (raffineret), scelto (udvalgt), superiore (fremragende), genuino (ægte).

Der må ikke tilføjes yderligere geografiske henvisninger eller betegnelser eller angives stednavne, der refererer til kommuner, opland og geografiske områder, der indgår i det produktionsområde, der er nævnt i punkt 4.2.

Benævnelsen af virksomheder, godser, gårde, firmanavne og brands må ikke være anprisende og må ikke vildlede forbrugeren.

Den beskyttede oprindelsesbetegnelse »Sabina« skal optræde på etiketten med tydelige bogstaver, der ikke kan slettes og hvis farve står i kontrast til farven på etiketten, således at den nemt kan skelnes fra de andre oplysninger på etiketten.

Etiketten skal påføres en af følgende angivelser:

OLIO EXTRAVERGINE DI OLIVA SABINA DOP eller

OLIO EXTRAVERGINE DI OLIVA SABINA DENOMINAZIONE DI ORIGINE PROTETTA

Derudover skal etiketten bære ordene »olio confezionato dal produttore all'origine« (olie aftappet af producenten på produktionsstedet) eller »olio confezionato nella zona di produzione« (olie aftappet i produktionsområdet).

Til detailsalg leveres ekstra jomfru olivenolie med den beskyttede oprindelsesbetegnelse »Sabina« i beholdere af glas, rustfrit metalfolie eller porcelæn, der højst må rumme 5 liter.

På hver beholder skal angives løbenummer udstedt af certificeringsorganet samt produktionsperioden. Produktet kan desuden pakkes i portionsposer med angivelse af den beskyttede betegnelse, partiet, produktionsperioden og et løbenummer fra kontrolorganet.

(1) EUT L 93 af 31.3.2006, s. 12.